***ГОСЛІЎ***

*Госліў* – былая вёска ў Высакаборскім сельскім Савеце, за 30 кіламетраў на паўднёвы ўсход ад Краснаполля. Рэльеф раўнінны, вакол вёскі быў лес. На поўнач цячэ ручай (прыток р. Дзяражня). Транспартныя сувязі праходзілі па мясцовай дарозе і далей па шашы Хоцімск-Краснаполле. Планіровачна складалася з кароткай крывалінейнай вуліцы. Уваходзіла ў склад саўгаса “Краснапольскі” (цэнтр – в. Высокі Борак).

Вядома вёска была з 18 стагоддзя. У 1774 г. ў ёй налічваецца 4 двары, дзяржаўная ўласнасць. У 1779 годзе ў Госліве 6 двароў і 31 жыхар. У 1847 г. Госліў - маёнтак і хутар, у якім пражываюць у 10 дварах 69 жыхароў. У вёсцы ёсць млын.

У 1874 годзе па купчай крэпасці маёнтак Госліў з’яўляецца ўласнасцю тайнага саветніка Плаўскага Аляксандра Міхайлавіча, якому належыць 1340 дзесяцін зямлі, з іх пад лесам -1010, ралля складае 150 і сенажаці 12. Займаўся гаспадаркай упраўляючы. У маёнтку меліся 2 карчмы, гадавы даход якіх складаў 120 рублёў. Вадзяны і волавы млын давалі гадавы даход у 75 рублёў.

У пачатку 20 стагоддзя ў Госліве налічваецца 10 двароў і пражывае 69 жыхароў. Дзейнічае вятрак.

У 1926 годзе ў Госліве налічваецца ўжо 21 двор і 124 жыхары. У 1930 годзе, пад час калектывізацыі, ў Госліве таксама арганізоўваецца калгас, якому далі назву “Запаветы Ільіча”, і які ў 1932 годзе аб’ядноўваў 21 гаспадарку.

У 1940 годзе ў Госліве 21 двор і пражывае 82 чалавекі.

У гады Вялікай Айчыннай вайны са жніўня 1941 па 1 кастрычніка 1943 года вёска была акупіравана нямецка-фашысцкімі захопнікамі.У 1942-1943 гадах Госліў з’яўляўся базай партызанскага атрада “За Радзіму” №45.

У красавіку 1943 года гітлераўцы поўнасцю спалілі вёску, загубілі 23 жыхары.

Пасля вайны вёска паступова адбудавалася занава. На новых сядзібах – новыя як звон хаты, за невысокімі платамі – агародчыкі, сады ўздоўж вуліцы, вясной віравалі пахкай замеццю бэз ды чаромха.

У 1986 годзе 12 гаспадарак, 20 жыхароў.

Пасля катастрофы 1986 года на Чарнобыльскай атамнай электрастанцыі вёска Госліў таксама была адселена ў сувязі з радыяцыйным забруджаннем.